Skotvopn sem notað var í morðinu í Rauðagerði um miðjan febrúar hefur ekki fundist. Níu skothylki fundust á vettvangi. Lögreglan telur morðið hafa verið framið í samverknaði nokkurra. Lögmaður eins sakbornings er sagður hafa verið samskiptum við aðra sakborninga, fyrir og eftir að hann var skipaður verjandi.
Þetta er meðal þess sem kemur fram í fyrsta úrskurðinum sem birtur hefur verið í tengslum við rannsókn lögreglu á morðinu í Rauðagerði. Hann var kveðinn upp í tengslum við kröfu lögreglunnar á höfuðborgarsvæðinu um að skipun Steinbergs Finnbogasonar sem verjanda eins sakbornings í málinu yrði felld úr gildi.
Skjólstæðingur Steinbergs er Íslendingur á fimmtugsaldri sem hefur verið sagður umsvifamikill í undirheimum.
Í úrskurði héraðsdóms kemur fram að lögreglan telji Steinberg hafa verið í samskiptum við aðra sakborninga fyrir og eftir að hann var skipaður verjandi. Meðal þeirra sé sakborningur sem lögregla telur sig hafa rökstuddan grun um að hafa verið á vettvangi skömmu fyrir og rétt eftir morðið.
Þrír sitja nú í gæsluvarðhaldi, tveir karlmenn og ein kona. Einn þeirra, albanskur karlmaður, var í gær úrskurðaður í fjögurra vikna gæsluvarðhald. Sex eru í farbanni og tólf hafa réttarstöðu sakbornings.
Fram kemur í úrskurðinum að lögregla telji ljóst að morðið á Armando Bequiri hafi verið unnið í samverknaði nokkurra og jafnvel með hlutdeild annarra.
Skotvopnið hefur ekki fundist en í úrskurði héraðsdóms kemur fram að lögreglu hafi borist fjölmargar ábendingar og upplýsingar varðandi það.
Níu skothylki fundust á vettvangi morðsins í Rauðagerði en byssan hefur ekki fundist. Þrír sitja í gæsluvarðhaldi vegna málsins og telur lögreglan að morðið hafi verið framið í samverknaði nokkurra. 